b'\n_START_ARTICLE_\nBRCA1\n_START_PARAGRAPH_\nBRCA1 (kraj\xc5\xa1ava za breast cancer 1, angl. rak dojke 1) je prvi odkriti gen dovzetnosti za raka dojke. Gre za tumor zavirajo\xc4\x8di gen, ki zapisuje beljakovino tipa 1 dovzetnosti za raka dojke, odgovorno za popravljanje napak v DNK. Prve dokaze o obstoju tega gena je predlo\xc5\xbeila ameri\xc5\xa1ka geneti\xc4\x8darka Mary-Claire King leta 1990, \xc4\x8dez \xc5\xa1tiri leta pa so ga uspeli tudi prvikrat klonirati._NEWLINE_Gen BRCA1 se izra\xc5\xbea v celicah dojke in drugih tkivih, kjer pomaga pri popravljanju celi\xc4\x8dne DNK ali pa povzro\xc4\x8di celi\xc4\x8dno smrt, kadar popravek DNK ni ve\xc4\x8d mogo\xc4\x8d. \xc4\x8ce je okvarjen sam gen, se napake v DNK ne popravijo ustrezno, s \xc4\x8dimer se pove\xc4\x8da tveganje za vznik raka._NEWLINE_V 5 do 10\xc2\xa0% vseh primerov raka dojke gre za dedno obliko bolezni in od vseh dednih rakov dojk so ti posledica mutacij v genu BRCA1 v pribli\xc5\xbeno 20 do 40\xc2\xa0% (v genu BRCA2 v 10 do 35\xc2\xa0%). Pojavnost raka dojk je pri nosilkah/-cih mutacij v genu BRCA1 okrog 50\xc2\xa0%, pri njih pa je pove\xc4\x8dano tudi tveganje za nastanek raka jaj\xc4\x8dnika, debelega \xc4\x8drevesa in prostate.\n_START_SECTION_\nLokacija gena\n_START_PARAGRAPH_\nHumani gen BRCA1 se nahaja na dolgem kraku kromosoma 17, na regiji 2 in pasu 1 (od baznega para 38.429.551 do baznega para 38.551.283(karta)). Ortologe BRCA1 so identificirali pri ve\xc4\x8dini sesalcev, za katere so na voljo celotni genomi.'